***Volebný poriadok VZ SZZ 31.3. 2019***

*VZ-SZZ zvoláva Výkonný výbor SZZ a to raz ročne, najneskôr do 30.6. kalendárneho roku. V roku konania Letných olympijských hier /ďalej len LOH“/, podľa kalendára MOV je VV-SZZ povinný zvolať volebné VZ-SZZ po skončení LOH, najneskôr do 31.12. kalendárneho roka. VV-SZZ je povinný oznámiť členom SZZ termín VZ-SZZ najneskôr 30 dní pred jeho konaním. Pozvánka, návrh programu zasadnutia a podklady na zasadnutie VZ-SZZ sa posielajú osobám oprávneným zúčastniť sa na riadnom zasadnutí najmenej sedem dní pred konaním zasadnutia.*

*VZ SZZ volí predsedu VZ-SZZ, zapisovateľa zápisnice VZ-SZZ, volí 2 overovateľov zápisnice VZ-SZZ, volí 3 členov mandátovej komisie VZ-SZZ, volí 3 členov návrhovej komisie VZ-SZZ a volí 3 členov volebnej komisie VZ-SZZ.*

*Voľby riadi zvolený predseda VZ-SZZ.*

*Volebná komisia pripravuje a organizuje voľby všetkých orgánov Zväzu a členov orgánov Zväzu, okrem voľby členov volebnej komisie, ktorých podľa týchto stanov volí VZ-SZZ, kontroluje priebeh týchto volieb a vyhlasuje ich výsledky. Volebná komisia rozhoduje o sťažnostiach, námietkach a sporoch, ktoré súvisia s prípravou a priebehom volieb na zasadnutí VZ SZZ; ak je to potrebné zasadnutie VZ-SZZ sa preruší na potrebnú dobu.*

*Volebná komisia sa skladá z predsedu a 2 členov volebnej komisie, ktorých volí VZ-SZZ. Predsedom volebnej komisie je člen volebnej komisie zvolený najvyšším počtom hlasov. Pri rovnosti hlasov si členovia spomedzi tých, čo získali rovnaký počet hlasov zvolia predsedu.*

*VZ-SZZ  môže rozhodnúť o zmene alebo doplnení navrhovaného programu mimoriadneho VZ‑SZZ avšak len na návrh oprávnenej osoby zúčastniť sa na VZ-SZZ s hlasovacím právom predloženým najneskôr na VZ-SZZ pred schvaľovaním programu a to za podmienky že VZ-SZZ je uznášaniaschopné pričom na prijatie uznesenia o zmene alebo doplnení programu VZ-SZZ sa vyžaduje nadpolovičná väčšina.*

*VZ-SZZ volí a odvoláva prezidenta VV-SZZ, viceprezidenta VV-SZZ pre voľný štýl a ženské zložky, viceprezidenta VV-SZZ pre gréckorímsky štýl, členov VV-SZZ, predsedu a členov KK-SZZ, predsedu a členov DK-SZZ.*

*Pri voľbe prezidenta, viceprezidentov a členov VV-SZZ sa môžu v rokovacej miestnosti zdržiavať len delegáti s hlasovacím právom.*

*- Voľba prezidenta a dvoch viceprezidentov*

*Prezidenta, jedného viceprezidenta pre voľný štýl a ženské zložky a druhého viceprezidenta pre gréckorímsky štýl volí VZ-SZZ na návrh niektorého z delegátov VZ-SZZ.
Každý kandidát na prezidenta, viceprezidentov a členov VV-SZZ má nárok 3 minúty na svoju prezentáciu. Kandidáti budú na prezentáciu vyzvaní v abecednom poradí.*

*Funkčné obdobie prezidenta a ostatných členov najvyššieho výkonného orgánu Zväzu, predsedov a členov kontrolných orgánov, predsedov a členov komisií a ostatných volených orgánov Zväzu je štyri roky, ak nejde o doplňujúcu voľbu na zostávajúce funkčné obdobie. To je potom určené zvyšným časom pôvodného mandátu.*

*Prezident SZZ ani viceprezidenti SZZ nemajú hlasovacie právo na VZ-SZZ z titulu svojej funkcie vo výkonnom orgáne SZZ. Na VZ-SZZ však môžu hlasovať ako delegovaní zástupcovia Klubov.*

* *Voľba KK a jej členov / v zmysle stanov zároveň aj kontrolóra*

*Kontrolná komisia (ďalej len “KK-SZZ”) je kontrolným orgánom SZZ. Tvoria ju predseda a ďalší dvaja členovia KK-SZZ, ktorých volí VZ-SZZ. Predseda KK-SZZ je súčasne kontrolór Zväzu.*

*Činnosť KK-SZZ riadi predseda. Predsedu volí VZ-SZZ a jej činnosť sa riadi rokovacím poriadkom a plánom činností KK-SZZ.*

*Člen KK-SZZ nemôže byť delegátom člena SZZ, ktorý sa zúčastňuje na VZ-SZZ s hlasovacím právom.*

*KK-SZZ je volená na obdobie 5 rokov, prípadne o rok viac ako VV-SZZ. Volebné obdobie KK‑SZZ začína plynúť dňom zvolenia VZ-SZZ a končí posledným dňom po uplynutí funkčného obdobia. Ak sa nepodarí VZ-SZZ zvoliť do skončenia volebného obdobia novú KK-SZZ, v takom prípade KK-SZZ vykonáva svoju činnosť až do zvolenia novej KK-SZZ.*

*Funkčné obdobie najvyššieho kontrolného orgánu Zväzu - kontrolóra je päť rokov, prípadne vždy najmenej o jeden rok dlhšie, ako je dĺžka funkčného obdobia najvyššieho výkonného orgánu.*

* *Voľba DK a jej členov*

*Disciplinárna komisia (ďalej len “DK-SZZ”) je disciplinárnym orgánom SZZ. Tvoria ju predseda a ďalší členovia DK-SZZ. Každý riadny člen SZZ má právo delegovať jedného člena DK-SZZ.*

*Činnosť DK-SZZ riadi predseda. Predsedu volí VZ-SZZ z delegátov členov SZZ do DK-SZZ a jej činnosť sa riadi disciplinárnym poriadkom, ktorý schvaľuje a vydáva VV-SZZ.*

*Predseda DK-SZZ je volený na obdobie 4 rokov, v cykle LOH. Volebné obdobie predsedu DK‑SZZ začína plynúť dňom zvolenia VZ-SZZ a končí posledným dňom v kalendárnom roku, v ktorom sa uskutočnili LOH. Ak sa nepodarí VZ-SZZ zvoliť do skončenia volebného obdobia nového predsedu DK-SZZ, v takom prípade predseda DK-SZZ vykonáva svoju činnosť až do zvolenia nového predsedu DK-SZZ. V prípade zániku mandátu predsedu DK-SZZ z dôvodu smrti, vyhlásenia za mŕtveho alebo vzdania sa mandátu poverí VV-SZZ vedením DK-SZZ dočasne iného člena DK-SZZ, ktorý vedie DK-SZZ až do zvolenia nového predsedu DK-SZZ na najbližšom VZ-SZZ.*

*Člen DK-SZZ má funkčné obdobie 4 rokov, v cykle LOH. Funkčné obdobie člena DK-SZZ začína plynúť dňom oznámenia mena a priezviska delegáta člena SZZ do DK-SZZ na volebnom VZ‑SZZ a jeho zvolenia a končí dňom oznámenia mena a priezviska delegáta člena SZZ do DK‑SZZ na volebnom VZ-SZZ a jeho zvolenia. V prípade zániku mandátu člena DK-SZZ z dôvodu smrti, vyhlásenia za mŕtveho alebo vzdania sa mandátu, poverí člen SZZ, ktorého delegátovi mandát zanikol, iného delegáta a oznámi VV-SZZ meno a priezvisko delegáta do 10 dní od zániku mandátu alebo výzvy VV-SZZ.*

*Predseda DK-SZZ alebo člen DK-SZZ nemôže byť prezident SZZ, viceprezident SZZ, člen VV‑SZZ, predseda KK-SZZ, člen KK-SZZ, generálny sekretár SZZ.*

*DK-SZZ vykonáva svoju činnosť v 5 členných senátoch. Zloženie senátov vyberá predseda DK‑SZZ z členov DK-SZZ tak, aby žiadny člen senátu DK-SZZ nemal vzťah k prejednávanej veci alebo osobe. Na prijatie uznesenia senátu DK-SZZ je potrebný hlas 3 jej členov.* *Proti uzneseniu senátu DK-SZZ je prípustný opravný prostriedok, o ktorom rozhoduje Odvolacia komisia DK.*

*Volebná komisia sčítava hlasy a overuje platnosť hlasovania o uzneseniach VZ-SZZ.*

*V Bratislave, 31.03. 2018*